Hurumende Inokundikana Kumisa VaTsvangirai Nevamwe Vavo Pamberi Pedare Redzimhosva
Mapurisa anokundikana kuendesa mapepa avo kuhofisi ya Attorney General kuitira kuti VaTsvangirai nevamwe vavo vamiswe pamberi pedare re
Vanhu nhasi vaswera vakaungana pa Harare magistrate court vachida kuona kutongwa kwemutungamiri we MDC, Va Morgan Tsvangirai, nevamwe vavo. VaTsvangirai vanonzi vanga vakazvimba kumeso, uye vaine bandeji mumusoro. Muzvare Grace Kwinjeh vanonzi vanga vakazvimbawo kumeso uye nzeve yavo yekurudyi yakakuvara. Paita kakunetsana padare nhasi sezvo, vekwa Attorney General vanga vachiti mapurisa anga asina kuuya nemapepa ekuti vanhu ava vamiswe pamberi pedare. Magweta aVaTsvangirai nevamwe vavo akumbira kuti VaTsvangirai nevamwe vavo vaende kunorapwa, apo nyaya yekutongwa kwavo yanga ichigadziriswa. Patakurwa VaTsvangirai vachienda kuchipatara, vanhu vabva vatanga kuimba. Mumiriri we America muZimbabwe, Ambassador Chris Dell, vanga vari mudare nhasi vachida kuonawo kutongwa kwaVaTsvangirai nevamwe vavo Ngatinzwei kubva kune mutori wedu wenhau Thomas Chiripasi, anga ari kumatare edzimhosva. Munyori mukuru weMDC inotungamirwa naVaTsvangirai, VaTendai Biti, vanoti vanhu vakavarova vari muhusungwa paMachipisa police station, vaitoda zvekuvaponda. VaBiti vanoti vakarohwa vese, kusanganisa VaTsvangirai, Doctor Lovemore Madhuku, Muzvare Grace Kwinjeh uye Amai Sekai Hollland vari kutotadza kufamba. Mutori wenhau we Studio 7, Blessing Zulu, aita hurukuro naVaBiti kuti vatsanangure zvakaitika. Hurumende ye America inoti Zimbabwe inofanirwa kuburitsa muhusungwa vanhu vose vakabatwa, pamwe nekurohwa zvakaipisisa nemapurisa. Gurukota rinoona nezve kunze kwe America, Muzvare Condoleeza Rice, vati hurumende ye America inoda kuti VaMugabe vaone kuti vose vari muhusungwa, avo vanosanganisira VaTsvangirai, VaMutambara pamwe naVa Madhuku, vabatwa zvakanaka. Muzvare Rice vatiwo pasi rose raratidzwa zvakare kuti hutongi hwaVa Mugabe ndehwe hutsinye, hudzvanyiriri, uho huru kupa kuti vanhu vemu Zimbabwe vashupike. Vatiwo America icharamba yakaisa ziso rayo pane zviri kuitika muZimbabwe. Ukuwo munyori mukuru we United Nations, Va Ban Ki-Moon, vatiwo vari kunetseka zvikuru nemaitiro ehurumende ye Zimbabwe. Vati izvi zvinoratidza kuti hurumende yaVa Mugabe hairemekedzi kodzero dzevanhu. Va Ki-Moon vati hurumende yaVa Mugabe inofanirwa kuburitsa vose vari muhusungwa, uye kuona kuti hupenyu hwavo hausi munjodzi. Vatiwo Zimbabwe inofanirwa kusiya vanhu vachiratidzira murunyararo. Mashoko ava Ki-Moon, atsinhirwawo na Amai Louise Arbour, mukuru webazi rinoona nezve kodzero dzevanhu mu United Nations. Amai Arbour vatiwo vakatambira nemufaro mutongo wedare re High Court, iro rakati vasungwa ava vamiswe pamberi pedare neChipiri, uye vaende kunorapwa sezvo vakakuvara. Zichakadaro, hurumenmde yeSouth Africa, inoti iri kushushikana zvikuru nezviri kuitika muZimbabwe. Mutevedzeri wegurukota rinoona nezvekudzyidzana kwe South Africa nedzimwe nyika, Va Aziz Pahad, vati hurumende yavo, iri kukurudzira mativi ose kuti aite hurukuro, vagadzirise zviri kunetsa munyika. VaPaziz vati hurumende yavo, ichange ichiongorora zviri kuitika, asi vakurudzira hurumende ye Zimbabwe kuti iremekedze mutemo, pamwe nekodzero dzevanhu vemu Zimbabwe. Tichiri panyaya iyi, mapurisa apfuura zvekare vamwe vechidiki veMDC vaviri kuGlen View vange vachichema VaGift Tandare, avo vakapfuurwa vakafa nemapurisa nesvondo. Vaviri ava, Nickson Mangondo naNaison Mashambanhaka, vange vari pakati pevechidiki mazana matatu vange vachiimba vachichema mumwe wavo. Vaviri ava vanonzi vari kurapwa kuAvenues clinic. Mutauriri wemapurisa, Assistant Commissioner Wayne Bvudzijena, vati havana kusununguka kutaura sezvo vange vari mumusangano. Mapurisa, mauto uye vesangano revasori, vanonzi vari kutenderera parufu apa, uye vachityisidzira vanhu nepfuti. Blessing Zulu we Studio 7 aita hurukuro naVaSteven Mutsipa mumwe wevechidiki weMDC anoti apotswa nemabara epfuti pange pachiratidzira vechidiki ava. Zvichakadaro, gurukota rinoona nezvekudzivirirwa kwenyika, Va Dydmas Mutasa, vaudza Studio 7 kuti zvakaitika kune vakasungwa nevakarohwa nemapurisa, zvanga zvakakodzera, sezvo vainge vatyora mutemo. VaMutasa vaenderera mberi vachiti hapana akatuma mapurisa, asi kungoti chete vari kutevedzera mutemo wenyika. Dzimwe Nhau Kubva ku Studio 7...